OBH 3217/1998.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	Az "obstruktív alvási apnoe szindrómá"-ban szenvedők számára az éjszakai alvásukat kiegyensúlyozottá tevő, pozitív nyomást adó lélegeztető berendezés (CPAP) Országos Egészségbiztosítási Pénztár (OEP) által történő támogatása érdekében az érintett "betegek", illetve szakorvosok képviselői is nyújtottak be panaszt.

Érintett alkotmányos jogok:
•	Legmagasabb szintű testi és lelki egészséghez való jog [Alkotmány 70/D. § (1)-(2) bek.]

Alkalmazott jogszabályok:
•	A társadalombiztosítási támogatással rendelhető gyógyászati segédeszközökről és a támogatás összegéről szóló 48/2000. (IV.13.) Korm. rendelet.

Megállapított tényállás:
	A panaszok alapján felmerült az Alkotmány 70/D. §-ában rögzített legmagasabb szintű testi és lelki egészséghez való jog sérelmének gyanúja, ezért vizsgálatot tartottam.
A vizsgálat elsősorban a téma felelősei: az egészségügyi tárca és az egészségbiztosító közötti megegyezés elősegítésére irányult.
Mivel az országgyűlési biztos nem rendelkezik kellő jártassággal a gyógyításban, és csak alkotmányos emberi jogi vonatkozású vizsgálatokat végezhet, a tényállás tisztázásához szakértői véleményeket kértem be.
	Az alvásdiagnosztikai szakorvosok álláspontja szerint az obstruktív alvási apnoe szindrómában szenvedők számára az éjszakai alvásukat kiegyensúlyozottá tevő, pozitív nyomást adó lélegeztető berendezés (CPAP) OEP által történő támogatása indokolt. A tünetegyüttes mint betegség elfogadása és ennek megfelelően finanszírozása a legmagasabb szintű testi és lelki egészséghez való jogot szolgálja.
A fenti álláspont szerint a berendezés alkalmazását elsősorban az indokolja, hogy számos nagy költségű egyéb betegség kialakulása előzhető meg azzal, hogy a készülék alkalmazásával a tünetek csökkennek vagy megszűnnek. Például az akut szövődményként fellépő szívmegállás, szív és érrendszeri katasztrófák, a korai szellemi leépülés. Ezzel szemben állt az OEP egymást követő főigazgatóinak (szakértőkre hivatkozott) álláspontja.
A kérdés megítélésében időközben kedvező változás történt. Ennek eredményeként az Országos Egészségbiztosítási Pénztár 2000. áprilisában megbízta az S+K kereskedelmi és Szolgáltató Kft-t (Budapest 1139, Váci út 73/A) a gyógyászati segédeszközök társadalombiztosítási támogatással történő kölcsönzési modelljének megvalósításával Budapesten és Pest megyében, melynek részeként az S+K Kft. a következőkről gondoskodik:
- a CPAP készülékek meghatározott havi díj ellenében történő részletvásárlási lehetősége,
- a betegek tulajdonában lévő készülék visszavásárlása a meghatározott havi díjak alapján,
- a rászorultak részére a készülék igény szerinti bérbevételének elősegítése.

Az OEP szerződést kötött a CPAP készülék bérleti és kölcsönzési díjaira vonatkozóan, díjtételek a következők:

CPAP készülék bérleti díj
OEP	Beteg által fizetendő:	
19.125 Ft + 25 % ÁFA/hó	3.375 Ft + 25% ÁFA/hó	

Maszk (egyszeri tétel)
OEP	Beteg által fizetendő	
23.800  Ft + 25 százalék ÁFA/hó	4.200 Ft + 25 százalék ÁFA/hó	

Tartós bérlet (12 hónap után a beteg tulajdonába kerül)
OEP (egyszeri tétel)	Beteg által fizetendő	
217.600 Ft + 25 százalék ÁFA/hó	38.400 Ft + 25 százalék ÁFA/hó	

	A kölcsönzési modell a Honvéd Kórház Alvásdiagnosztikai Laboratóriuma és Országos Egészségbiztosítási Pénztár együttműködésében valósul meg, sikeres tapasztalatszerzést követően országos szintű kiterjesztésére számítani lehet.
	A vizsgálat eredményeként megállapítom, hogy az indokolatlanul hosszadalmas szakmai viták miatt sérült a panaszosok legmagasabb szintű testi és lelki egészséghez való alkotmányos joga. Ajánlásra azonban már nincs szükség, mivel a gyógyászati segédeszközök társadalombiztosítási támogatással történő kölcsönzési modellje Budapest - Pest megye területén működik. A rendszer országos kiterjesztésére pedig számítani lehet. Ez utóbbira vonatkozóan utóvizsgálatot végzek.

Budapest, 2000. december 18.

Gönczöl Katalin